Sabiex jiġi sfruttat il-potenzjal sħiħ tal-apps għat-traċċar u t-twissija tal-kuntatti biex tinkiser il-katina tal-infezzjonijiet tal-coronavirus bejn il-fruntieri u jiġu salvati l-ħajjiet, il-Kummissjoni, fuq stedina mill-Istati Membri tal-UE, waqqfet sistema mifruxa mal-UE kollha biex tiżgura l-interoperabbiltà – l-hekk imsejħa “gateway”. Wara fażi pilota li twettqet b'suċċess, is-sistema se tibda topera llum u l-ewwel grupp ta' apps nazzjonali issa huma konnessi permezz ta' dan is-servizz: Il-Corona-Warn-App tal-Ġermanja, il-COVID tracker tal-Irlanda u l-immuni tal-Italja. Flimkien, dawn l-apps tniżżlu minn madwar 30 miljun persuna, li jikkorrispondi għal żewġ terzi tad-downloads tal-apps kollha fl-UE. Thierry Breton, il-Kummissarju għas-Suq Uniku, qal: “Bosta Stati Membri niedu apps għat-traċċar u t-twissija tal-kuntatti volontarji, u l-Kummissjoni appoġġathom billi għamlet mod li dawn l-apps jinteraġixxu ma' xulxin. Il-moviment liberu huwa parti integrali tas-Suq Uniku – il-gateway qed tiffaċilita dan il-moviment liberu filwaqt li tgħinna nsalvaw il-ħajjiet.” Stella Kyriakides, il-Kummissarju għas-Saħħa u s-Sikurezza Alimentari, żiedet tgħid: “L-apps għat-traċċar u t-twissija tal-kuntatti għall-coronavirus jistgħu jikkomplementaw b'mod effettiv miżuri oħrajn bħal pereżempju aktar ittestjar u traċċar manwali tal-kuntatti. Hekk kif il-każijiet reġgħu qed jiżdiedu, jistgħu jaqdu rwol importanti biex jgħinuna niksru l-ktajjen ta' trażmissjoni. Għall-persuni li jaħdmu bejn il-fruntieri dawn l-apps huma għodod saħansitra aktar b'saħħithom. Is-sistema tal-gateway tagħna li se tibda topera llum hija pass importanti fil-ħidma tagħna, u qed nistieden liċ-ċittadini biex jużaw dawn l-apps, biex jgħinu nipproteġu lil xulxin.” Jens Spahn, il-Ministru Federali tas-Saħħa tal-Ġermanja, qal: “L-infezzjonijiet qed jerġgħu jiżdiedu kullimkien fl-Ewropa. Bħalissa, l-apps nazzjonali għat-twissija qed jagħmlu differenza kbira. Minħabba li kull katina tal-infezzjoni li tinkiser aktar malajr, bis-saħħa ta' app, tgħin biex titrażżan il-pandemija. Bis-servizz il-ġdid tal-gateway, qed nikkollegaw l-apps fl-Ewropa kollha. B'hekk, il-kuntatti jistgħu wkoll jirċievu twissija matul vjaġġ barra minn pajjiżhom jew wara dan il-vjaġġ.” Fil-ġlieda kontra l-coronavirus, il-biċċa l-kbira tal-Istati Membri ddeċidew li jniedu app għat-traċċar u t-twissija tal-kuntatti. Total ta' 20-il app li huma bbażati fuq sistemi deċentralizzati jistgħu jkunu interoperabbli permezz tas-servizz tal-gateway. Jistgħu jiġu kkollegati mal-gateway wara li jsegwu protokoll li jipprevedi bosta testijiet u verifiki, u jrid joħroġ aġġornament għal kull app. It-tieni grupp ta' apps se jiġi konness il-ġimgħa d-dieħla. L-eRouška taċ-Ċekja, is-smitte stop tad-Danimarka, l-Apturi COVID tal-Latvja u r-Radar Covid ta' Spanja huma mistennija jingħaqdu, filwaqt li aktar apps se jiġu konnessi mas-sistema f'Novembru. Il-ħarsa ġenerali ta' Stati Membri parteċipanti hija disponibbli fuq paġna web iddedikata. Il-gateway tiżgura li l-apps jaħdmu bla xkiel bejn il-fruntieri. B'hekk, l-utenti se jkollhom bżonn jinstallaw app waħda biss u meta jivvjaġġaw lejn pajjiż Ewropew parteċipanti ieħor xorta jibqgħu jibbenefikaw mit-traċċar tal-kuntatti u jibqgħu jirċievu t-twissijiet, kemm jekk ikunu f'pajjiżhom kif ukoll jekk ikunu barra minn pajjiżhom. Is-server tal-gateway iżomm l-ammont ta' data skambjata għal minimu. Se jirċievi u jgħaddi b'mod effiċjenti identifikaturi arbitrarji bejn l-apps nazzjonali. L-ebda informazzjoni oħra għajr il-kjavijiet arbitrarji, iġġenerati mill-apps nazzjonali, mhi se tiġi ttrattata mill-gateway: l-informazzjoni hija psewdonimizzata, kriptata, kemm jista' jkun imminimizzata, u maħżuna biss sakemm jiġu traċċati l-infezzjonijiet. Ma tippermettix l-identifikazzjoni tal-persuni individwali, u lanqas ma tippermetti li jiġi traċċat il-post jew il-moviment tal-apparati. Is-setup tal-gateway isegwi l-ftehim mill-Istati Membri dwar l-ispeċifikazzjonijiet tekniċi biex jiġi żgurat skambju sikur tal-informazzjoni bejn is-servers backend tal-apps nazzjonali għat-traċċar u t-twissija tal-kuntatti bbażati fuq arkitettura deċentralizzata. Is-sistema ġiet żviluppata u stabbilita f'inqas minn xahrejn minn T-Systems u SAP, u se tiġi operata miċ-ċentru tad-data tal-Kummissjoni fil-Lussemburgu. Kuntest L-apps għat-traċċar tal-kuntatti, jekk ikunu kompletament konformi mar-regoli tal-UE u kkoordinati sew, jistgħu jaqdu rwol ewlieni fil-fażijiet kollha tal-ġestjoni tal-kriżijiet. Jistgħu jikkomplementaw it-traċċar tal-kuntatti manwali eżistenti u jgħinu biex tiġi interrotta l-katina tat-trażmissjoni tal-virus. B'hekk, jistgħu jikkontribwixxu sabiex jissalvaw il-ħajjiet. Sa mit-tifqigħa tal-pandemija tal-coronavirus, l-Istati Membri, bl-appoġġ tal-Kummissjoni, qed jivvalutaw l-aspetti tal-effettività, tas-sigurtà, tal-privatezza, u tal-aspetti ta' protezzjoni tad-data tas-soluzzjonijiet diġitali proposti biex tiġi indirizzata l-kriżi. Żviluppaw sett ta' għodod tal-UE għall-apps għat-traċċar u t-twissija tal-kuntatti, li kien akkumpanjat minn gwida dwar il-protezzjoni tad-data. Dan kien parti minn approċċ koordinat komuni b'appoġġ għat-tneħħija gradwali tal-miżuri ta' konfinament, kif ġie stabbilit f'Rakkomandazzjoni tal-Kummissjoni. Sabiex jiġi żgurat li l-apps għat-traċċar u t-twissija tal-kuntatti jaħdmu lil hinn mill-fruntieri, l-Istati Membri bl-appoġġ tal-Kummissjoni f'Mejju qablu dwar linji gwida tal-interoperabilità, f'Ġunju dwar sett ta' speċifikazzjonijiet tekniċi u l-Kummissjoni adottat Deċiżjoni ta' Implimentazzjoni biex tipprovdi bażi ġuridika għas-servizz tal-gateway. F'Settembru, is-sistema ġiet ittestjata f'fażi pilota. Għal aktar informazzjoni Coronavirus: Il-gateway tal-interoperabbiltà tal-UE għall-apps għat-traċċar u t-twissija tal-kuntatti – Mistoqsijiet u Tweġibiet Paġna web iddedikata dwar is-servizz tal-gateway tal-interoperabbiltà tal-UE Filmat Skeda informattiva Infografika Dokumenti tan-Network tas-Saħħa-e Gwida biex tiżgura standards massimi ta' protezzjoni tad-data tal-apps li qed jiġġieldu l-pandemija Gwida tal-ECDC dwar l-applikazzjonijiet mobbli b'sostenn għat-traċċar tal-kuntatti għall-COVID-19 Ir-Rakkomandazzjoni tal-Kummissjoni dwar sett tal-għodod komuni tal-Unjoni għall-użu tat-teknoloġija u tad-data biex niġġieldu u noħorġu mill-kriżi tal-COVID-19